Urmareste Modifică dimensiunea fontului: Play

Bucureşti, 6 mar /Agerpres/ - Sindicatul Cadrelor Militare Disponibilizate (SCMD) şi organizaţiile partenere din cadrul Consiliului Naţional al Societăţii Civile (CNSC) organizează, duminică, un miting de protest în Piaţa Victoriei, începând cu orele 11,00.



Potrivit unui comunicat al sindicatului, revendicările vizează abrogarea art. 40 din OUG nr. 57/2015 ca neconstituţional şi aplicarea imediată, prin Ordinul comun, a Legii nr. 223/2015 a pensiilor militare de stat, abrogarea art. 6 din proiectul de Norme pentru aplicarea art. 121 din Legea nr. 223/2015, încetarea discriminării creatorilor militari, prin interpretarea abuzivă şi neconstituţională a Legii nr. 8/2006.



Pentru eroii Revoluţiei, civili şi militari, SCMD solicită abrogarea OUG nr. 95/2014, pe care o numeşte "falsificatoare de istorie" şi repunerea imediată în drepturi a beneficiarilor, civili şi militari, ai Legii nr. 341/2004.



În ceea ce îi priveşte pe pensionarii civili, sindicaliştii cer iniţierea imediată, de către Ministerul Muncii, în cooperare cu Federaţia Unirea a Pensionarilor din România, a unei noi legi a pensiilor, pornind de la Legea nr. 19/2000, abrogată, cu respectarea procentului de 45% din salariul mediu brut la calculul punctului de pensie, respectarea Deciziei ÎCCJ nr. 19 în Dosarul nr. 18/17 oct. 2011, privind recalcularea pensiilor civile, şi departajarea clară, din punct de vedere juridic, a pensiilor de ajutoarele sociale, indemnizaţii şi rente, precum şi acordarea prin Hotărâre de Guvern, de Paşte, a celei de-a 13-a pensii, promisă pentru Crăciunul 2015 pensionarilor săraci.



Pentru salariaţii statului, civili şi militari, SCMD doreşte aprobarea de urgenţă (aviz favorabil) a proiectului Legii unitare de salarizare, înaintat Parlamentului de Guvernul Ponta, acordarea tot de Paşte a salariului minim pe economie, de 1.250 lei, promis prin Hotărâre de Guvern, sistarea acţiunilor de preluare frauduloasă a spitalelor CFR, sistarea imediată a disponibilizărilor şi întreprinderea măsurilor de salvare a SIDEX Galaţi, Şantierului Naval Galaţi, Complexului Energetic Oltenia, Ford-Craiova şi Combinatului de Utilaj Greu - CUG Iaşi (SC Fortus SA), precum şi acceptarea proiectului CNSC de reluare a activităţii de către Fabrica de Apă Grea de la Drobeta-Turnu Severin.



În plus, SCMD solicită soluţionarea crizei 'Antena 3' prin respectarea dreptului de preempţiune al postului la închirierea/cumpărarea spaţiului în care funcţionează, declanşarea procesului de depolitizare a actului de justiţie "prin numirea firească în funcţia de procuror general a preşedintelui Asociaţiei Procurorilor din România, recunoscut ca lider de profesioniştii din sistem".



"Dacă Guvernul nu îşi asumă îndeplinirea acestor solicitări, conform unui grafic, asupra căruia ne vom pune de acord, începând cu 6 martie vom susţine până la Victorie un singur lucru - DEMISIA! Şi vom apela şi la preşedintele Klaus Werner Iohannis, rugându-l să dea, de data aceasta în interes naţional, 'Ordinul de luptă': 'A trebuit să moară bebeluşi pentru ca acest guvern să cadă!'", afirmă SCMD, într-un comunicat. AGERPRES/(AS - editor: Oana Tilică)